﻿ Д-р Емил Караиванов: Грижа за населените места в общината е осигуряване на удобен и достъпен транспорт - DC news
„Силно местно самоуправление в една община е това, което дава шанс на
всички нейни граждани да участват в управлението през целия мандат. Избирането на кметски съвети по населени места ще даде възможности за по-точно и по-надеждно формулиране проблемите на хората в съответното кметство.
Затова съм убеден, че освен проблемите, свързани с редовното комунално обслужване, осигуряването на удобен и достъпен междуселищен транспорт, който да свързва селата с общинския център, има много повече въпроси, които трябва да бъдат решени”, с тези думи започна предизборното си слово кандидатът за кмет на община Асеновград д-р Емил Караиванов на откритото събрание на площада в село Тополово.
Tой разказа за постигнатите резултати, за това, което е направено през последните четири години в селото за благоустрояването, ремонта на разрушените улици след пороищата, в социалната сфера и всичко това в партньорство с досегашния кмет и кандидат за нов мандат от коалиция „БСП за България” инж.Йордан Дичев.
„В нашите села, като пример Конуш, живеят много млади хора и техните деца ходят на детски градини и училища в други населени места. Затова аз напълно ви разбирам и категорично ви заявявам, че ще продължим да осигуряваме училищен автобус, ще продължим политиката на транспортни облекчения за по-големите ученици.
Същевременно ще осигуряваме и навременна поддръжка на сградния фонд на читалищата и пенсионерските клубове, ще реновираме спортната база по селата, за да могат децата и младите хора да я ползват в свободното си време”, това пое като ангажименти д-р Емил Караиванов, заедно с кандидата за кмет на село Конуш Георги Ваклушев на среща в препълнената читалищна зала в селото.